ID-DEĊIŻJONI TAL-KUMMISSJONI
tat-8 ta' Lulju 2004
dwar l-armonizzazzjoni ta' spektrum tar-radju fil-medda ta' 79 GHz għall-użu ta' tagħmir awtomotiv tar-Radar ta' Medda Qasira fil-Komunità
(innotifikata fid-dokument bin-numru K(2004) 2591)
(Test b'rilevanza għaż-ŻEE)
(2004/545/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Deċiżjoni Nru 676/2002/KE tal-Parlament Ewropew u tal-Kunsill tas-7 ta' Marzu 2002 dwar qafas regolatorju għall-politika ta' l-ispektrum tar-radju fil-Komunità Ewropea (Deċiżjoni ta' l-Ispektrum tar-Radju) (1), u b'mod partikolari l-Artikolu 4(3) tagħha,
Billi:
(1)
Fil-Komunikazzjoni tagħha lill-Kunsill u lill-Parlament Ewropew tal-15 ta' Settembru 2003, imsejħa “Teknoloġiji ta' l-Informazzjoni u l-Komunikazzjonijiet għal vetturi mhux perikolużi u intelliġenti” (2), il-Kummissjoni ħabbret l-intenzjoni tagħha li ttejjeb is-sigurtà tat-toroq fl-Ewropa, magħrufa bħala l-inizjattiva eSafety. ali titjib jista' jintlaħaq partikolarment billi jintużaw teknoloġiji tal-komunikazzjoni informatiċi ġodda u sistemi intelliġenti tas-sigurtà tat-toroq bħal mhu tagħmir awtomotiv tar-Radar ta' Medda Qasira (SRR). Il-Kunsill sejjaħ ukoll fil-5 ta' Diċembru 2003, fil-Konklużjonijiet tiegħu dwar is-sigurtà tat-toroq (3), għal titjib tas-sigurtà tal-vetturi bil-promozzjoni ta' teknoloġiji ġodda bħas-sigurtà elettronika.
(2)
L-iżvilupp mgħaġġel u kkoordinat u l-użu tar-Radar ta' Medda Qasira fil-Komunità jeħtieġ li l-meded tal-frekwenzi tar-radju armonizzati jkunu disponibbli mingħajr dewmien u fuq bażi stabbli u permanenti, sabiex jipprovdu kunfidenza lill-industrija biex tagħmel l-investimenti neċessarji.
(3)
In vista ta' l-armonizzazzjoni mbassra, inħareġ mandat (4) fil-5 ta' Awwissu 2003 mill-Kummissjoni lill-Konferenza Ewropea ta' l-Amministrazzjonijiet Postali u tat-Telekomunikazzjonijiet (ĊEPT), bis-saħħa ta' l-Artikolu 4(2) tad-Deċiżjoni 676/2002/KE, biex jiġi armonizzat l-ispektrum tar-radju u biex tiġi ffaċilitata l-introduzzjoni koordinata ta' sistemi awtomotivi tar-radar fuq medda qasira (SRR).
(4)
Minħabba dak il-mandat, il-frekwenza bil-medda ta' 79 GHz ġiet identifikata mis-ĊEPT, u taġixxi permezz tal-Kumitat ta' Komunikazzjonijiet Elettroniċi tagħha (“l-EĊĊ”), bħala l-iżjed frekwenza adattata għal żvilupp fuq perjodu twil ta' żmien u permanenti u (deployment) ta' Radar ta' Medda Qasira. Il-KEE ikkonkludiet li t-tħaddim tal-frekwenza għandu jimxi fuq bażi ta' non-interferenza u non-protezzjoni, skond ir-Regolamenti tar-Radju adottati mill-Unjoni Internazzjonali tat-Telekomunikazzjonijiet u skond speċifikazzjonijiet tekniċi stipulati mill-KEE fid-deċizjoni tagħha tad-19 ta' Marzu 2004.
(5)
Ir-riżultati tax-xogħol li sar bis-saħħa tal-mandat mogħti lis-ĊEPT dwar l-identifikazzjoni ta' frekwenza għal perjodu twil ta' żmien u permanenti għal Radar ta' Medda Qasira huma aċċettabbli u għandhom ikunu applikabbli fil-Komunità sabiex tiġi żgurata d-disponibbilità u l-użu effiċjenti ta' l-ispektrum tar-radju neċessarju għat-twaqqif u l-operat tas-suq intern. L-użu ta' Radar ta' Medda Qasira fil-frekwenza ta' 79 GHz għandu għalhekk jiġi permess mill-aktar fis possibbli u l-aktar tard mill-1 ta' Jannar 2005 sabiex jinkoraġġixxi l-iżvilupp ta' l-industrija, il-manifattura u t-tqiegħed fis-suq ta' tagħmir SRR li jopera fuq dik il-frekwenza.
(6)
Radar ta' Medda Qasira għandu jintuża bl-attenzjoni dovuta għas-saħħa u s-sigurtà ta' l-utent u kull persuna oħra, billi tittieħed in konsiderazzjoni b'mod partikolari r-Rakkomandazzjoni tal-Kunsill tat-12 ta' Lulju 1999 dwar il-limitazzjoni ta' l-espożizzjoni tal-pubbliku ġenerali għall-kampi elettromanjetiċi (0 sa 300 GHz) (5) u l- Artikolu 3.1(a) tad-Direttiva 1999/5/KE tal-Parlament Ewropew u tal-Kunsill tad-9 ta' Marzu 1999 dwar tagħmir tar-radju u tagħmir ta' terminals tat-telekomunikazzjonijiet u r-rikonoxximent reċiproku tal-konformità tagħhom (6).
(7)
Il-miżuri pprovduti f'din id-Deċiżjoni huma skond l-opinjoni tal-Kumitat ta' l-Ispektrum tar-Radju,
ADOTTAT DIN ID-DEĊIŻJONI:
Artikolu 1
L-għan ta' din id-Deċiżjoni hu li tarmonizza l-kondizzjonijiet għad-disponibbiltà u l-użu effiċjenti ta' l-ispektrum tar-radju bil-medda ta' 79 GHz band għal tagħmir awtomotiv tar-Radar ta' Medda Qasira..
Artikolu 2
Għall-għanijiet ta' din id-Deċiżjoni, it-tifsiriet li ġejjin għandhom japplikaw:
(a)
“il-medda ta' frekwenzi ta' l-ispektrum tar-radju ta' 79 GHz” tfisser il-medda ta' frekwenzi bejn 77 u 81 gigahertz;
(b)
“tagħmir awtomotiv tar-Radar ta' Medda Qasira” tfisser tagħmir li jipprovdi funzjonijiet tar-radar ibbażati fuq vetturi tat-triq għat-tnaqqis tal-ħabtiet u għas- sigurtà tat-traffiku;
(ċ)
“bażi ta' non-interferenza u non-protezzjoni” tfisser li l-ebda interferenza li tagħmel il-ħsara ma tista' tiġi kkawżata lil utenti oħra tal-medda ta' frekwenzi u li l-ebda talba ma tista' ssir għall-protezzjoni minn interferenza li tagħmel il-ħsara u li tasal minn sistemi oħra jew operaturi ta' servizz li qed joperaw fuq dik il-medda ta' frekwenzi).
Artikolu 3
Il-medda ta' frekwenzi ta' l-ispektrum tar-radju ta' 79 GHz għandha tintgħażel u tkun disponibbli għal tagħmir awtomotiv tar-radar ta' medda qasira mill-aktar fis possibbli u mhux aktar tard mill-1 ta' Jannar 2005, fuq bażi ta' non-interferenza u ta' non-protezzjoni.
Il-medja massima tad-densità tal-qawwa għandha jkun ta' - 3dBm/MHz qawwa isotropika rradjata effettiva (effeċtive isotropiċ radiated power) (e.i.r.p.) assoċjata ma' limitu massimu ta' 55 dBm e.i.r.p.
Il-medja massima tad-densità tal-qawwa barra minn vettura li tirriżulta mit-tħaddim ta' Radar ta' Medda Qasira wieħed m'għandhiexx taqbeż 9 dBm/MHz e.i.r.p.
Artikolu 4
Din id-Deċiżjoni hi indirizzata lill-Istati Membri.
Magħmula fi Brussell, fit-8 ta' Lulju 2004.